VENDIM
Nr. 541, datë 29.7.2022

PËR KRITERET E PËRZGJEDHJES TË ANËTARËVE, SI DHE PËR ORGANIZIMIN, FUNKSIONIMIN DHE KOMPETENCAT E KËSHILLIT KONSULTATIV PËR NDËRMARRJET MIKRO, TË VOGLA DHE TË MESME

Në mbështetje të nenit 100 të Kushtetutës dhe të pikës 5, të nenit 17, të ligjit nr. 43, datë 21.4.2022, “Për zhvillimin e ndërmarrjeve mikro, të vogla dhe të mesme”, me propozimin e ministrit të Financave dhe Ekonomisë, Këshilli i Ministrave

VENDOSI:

I. DISPOZITA TË PËRGJITHSHME 
1. Ky vendim ka si qëllim përcaktimin e kritereve të përzgjedhjes të anëtareve, si dhe rregullave të hollësishme për organizimin, funksionimin dhe kompetencat e Këshillit Konsultativ për ndërmarrjet mikro, të vogla dhe të mesme.
2. Termat e përdorur në përmbajtje të këtij projektvendimi kanë të njëjtin kuptim me përkufizimet e dhëna në nenin 3, të ligjit nr. 43/2022. 
II. KRITERET E PËRZGJEDHJES TË ANËTARËVE TË KËSHILLIT KONSULTATIV
1. Përzgjedhja e anëtarëve të Këshillit Konsultativ bëhet nga institucionet e përcaktuara në pikën 4, të kreut III, të këtij vendimi, pas plotësimit në mënyrë kumulative të kritereve të përzgjedhjes të përcaktuara në këtë krye.
2. Kriteret e përzgjedhjes, që duhet të plotësojnë anëtarët e Këshillit Konsultativ janë, si më poshtë vijon:
a) të kenë integritet të lartë moral dhe profesional; 
b) të pranojnë në mënyrë vullnetare të jenë anëtarë të Këshillit Konsultativ;
c) të kenë aftësi të mira komunikimi dhe mund të kontribuojnë në propozimin për përmirësimin e klimës së biznesit;
ç) Të jenë të pavarur dhe të paanshëm në ushtrimin e funksioneve të tyre si anëtarë të Këshillit Konsultativ.
III. RREGULLA TË HOLLËSISHME PËR ORGANIZIMIN, FUNKSIONIMIN DHE KOMPETENCAT E KËSHILLIT KONSULTATIV PËR NDËRMARRJET
1. Këshilli Konsultativ për ndërmarrjet mikro, të vogla dhe të mesme, (në vijim “Këshilli”) ngrihet në përputhje me parashikimin e pikës 5, të nenit 17, të ligjit nr. 43/2022, dhe ka si qëllim dhënien e mendimeve, këshillave dhe diskutimin e çështjeve që lidhen me ofrimin e mbështetjes dhe zhvillimin e biznesit, si dhe mënyrën e hartimit të skemave mbështetëse për biznesin. 
2. Këshilli është organ kolegjial, i cili ushtron veprimtarinë e tij këshillimore, në përputhje me legjislacionin në fuqi për organet kolegjiale. 
3. Këshilli kryesohet nga ministri përgjegjës për çështjet e ekonomisë dhe ka në përbërje të tij 11 anëtarë, si më poshtë vijon: 
a) 1 (një) përfaqësues nga ministria përgjegjëse për financat dhe ekonominë, përgjegjës për politikat e nxitjes së biznesit; 
b) 1 (një) përfaqësues nga ministri i shtetit, përgjegjës për mbrojtjen e sipërmarrjes, përgjegjës për start-up-et dhe inovacionin; 
c) 1 (një) përfaqësues nga Agjencia Shqiptare e Zhvillimit të Investimeve, përgjegjës për mbështetjen e biznesit;
ç) 1 (një) përfaqësues nga Bashkimi i Dhomave të Tregtisë dhe Industrisë, përgjegjës për bashkëpunimin me biznesin; 
d) 3 (tre) përfaqësues të sipërmarrjes dhe biznesit, të përzgjedhur nga organizatat dhe dhomat më të përfaqësuara të tregtisë dhe biznesit;
 dh) 1 (një) përfaqësues nga Shoqata e Bankave, përgjegjës për mirëfunksionimin e sistemit bankar;
e) 2 (dy) përfaqësues nga institucionet e arsimit të lartë, nga të cilët një përfaqësues nga institucionet publike të arsimit të lartë dhe një përfaqësues nga institucionet jopublike të arsimit të lartë;
ë) 1 (një) përfaqësues nga njësitë e vetëqeverisjes vendore, të propozuar nga Shoqata e Bashkive të Shqipërisë, përgjegjës për qeverisjen vendore.
4. Përzgjedhja e anëtarëve të Këshillit bëhet, si më poshtë vijon : 
a) Anëtarët e Këshillit, pjesë e organeve të administratës publike, caktohen nga ministrat përgjegjës, përkatësisht, për ekonominë, sipërmarrjes dhe arsimit;
b) Anëtari i Këshillit, sipas përcaktimit të dhënë në shkronjën “c”, të pikës 3, të kreut III, të këtij vendimi, caktohet nga ministri përgjegjës për çështjet e ekonomisë, me propozim të drejtorit ekzekutiv të AIDA-s; 
c) Anëtari i Këshillit, sipas përcaktimit të dhënë në shkronjën “ç” të pikës 3, të kreut III, të këtij vendimi, caktohet nga ministri përgjegjës për çështjet e ekonomisë, pas propozimit nga Bashkimi i Dhomave të Tregtisë dhe Industrisë;
ç) Anëtari i Këshillit, sipas përcaktimit të dhënë në shkronjën “d”, të pikës 3, të kreut III, të këtij vendimi, caktohet nga ministri përgjegjës për ekonominë, me propozimin e përfaqësuesve më të mëdhenj të sipërmarrjes dhe biznesit;
d) Anëtari i Këshillit, sipas përcaktimit të dhënë në shkronjën “dh”, të pikës 3, të kreut III, të këtij vendimi, caktohet nga ministri përgjegjës ekonominë, me propozimin e Shoqatës së Bankave;
dh) Anëtari i Këshillit, sipas përcaktimit të dhënë në shkronjën “ë”, të pikës 3, të kreut III, të këtij vendimi, caktohet nga ministri përgjegjës për ekonominë, me propozimin e Shoqatës së Bashkive të Shqipërisë.
5. Anëtarët e Këshillit Konsultativ emërohen me mandat 3 (tre) vjet, me të drejtë riemërimi një herë. 
6. Anëtari i Këshillit lirohet ose shkarkohet nga detyra përpara mbarimit të mandatit nga organi që e ka emëruar, kur vërtetohet se: 
a) është dënuar nga gjykata, me vendim të formës së prerë, për kryerjen e një vepre penale;
b) ndodhet në pamundësi fizike ose mendore për të ushtruar funksionet e ngarkuara, për një periudhë mbi 6 (gjashtë) muaj;
c) shkel rëndë rregullat e etikës së punës në administratën publike, në përputhje me parashikimet e kodit të etikës; 
ç) vepron në shkelje të detyrave të përcaktuara sipas ligjit; 
d) jep dorëheqjen.
7. Këshilli merr vendime me shumicë të thjeshtë të votave të anëtarëve të pranishëm. Anëtarët e Këshillit, në përputhje me legjislacionin në fuqi për konfliktin e interesit, nuk marrin pjesë në proceset e diskutimit dhe këshillimit dhe vendimmarrëse, kur kanë dyshime për ekzistencën e konfliktit të interesit. 
8. Në ushtrimin e detyrave, sipas përcaktimeve të këtij vendimi, Këshilli Konsultativ për ndërmarrjet mbështetet nga Sekretariati teknik. Detyrat e Sekretariatit teknik të Këshillit kryhen nga anëtarët e përzgjedhur nga ministria përgjegjëse për ekonominë dhe Agjencia Shqiptare e Zhvillimit të Investimeve (AIDA).
9. Këshilli Konsultativ ushtron kompetencat e përcaktuara në pikën 4, të nenit 17, të ligjit nr. 43/2022. 
10. Sekretariati teknik i Këshillit ushtron detyrat, si më poshtë vijon: 
a) Organizon mbledhjet e këshillit, përgatit dhe administron dokumentacionin që shqyrtohet në to;
b) Kryen komunikimet dhe njoftimin e palëve të treta, për llogari të Këshillit;
c) Mbledh të dhëna, informacione dhe statistika që lidhen apo ndihmojnë në ushtrimin e veprimtarisë nga Këshilli. 
IV. DISPOZITA TË FUNDIT
1. Brenda 15 (pesëmbëdhjetë) ditëve nga hyrja në fuqi e këtij vendimi, institucionet e parashikuara në shkronjat “a”, “b”, “c”, të pikës 4, të kreut III, të këtij vendimi, përcjellin pranë ministrit përgjegjës për ekonominë emrat e anëtarëve të përzgjedhur. 
[bookmark: _GoBack]2. Brenda 15 (pesëmbëdhjetë) ditëve nga hyrja në fuqi e këtij vendimi, Bashkimi i Dhomave të Tregtisë dhe Industrisë, shoqatat e biznesit dhe Shoqata e Bashkive të Shqipërisë përcjellin pranë ministrit përgjegjës për ekonominë emrat e anëtarëve të përzgjedhur, së bashku me argumentet dhe sqarimet përkatëse. 
3. Brenda 10 (dhjetë) ditëve nga marrja e emrave përkatës, sipas pikave 1 dhe 2, të këtij kreu, ministri përgjegjës për ekonominë emëron anëtarët e Këshillit Konsultativ.
4. Ngarkohen Ministria e Financave dhe Ekonomisë dhe Agjencia Shqiptare e Zhvillimit të Investimeve (AIDA) për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

KRYEMINISTËR
Edi Rama

